EL Επίσημη Εφημερίδα της Ευρωπαϊκής Ένωσης C 207/32

Γνωμοδότηση της Ευρωπαϊκής Επιτροπής των Περιφερειών με θέμα «Πλαίσιο εταιρικής σχέσης με τρίτες χώρες για τη μετανάστευση»

(2017/C 207/07)

Εισηγητής: ο κ. Peter Bossman (SL/PES), Δήμαρχος Πίραν Έγγραφο αναφοράς: ανακοίνωση της Επιτροπής προς το Ευρωπαϊκό Κοινοβούλιο, το Ευρωπαϊκό Συμβούλιο, το Συμβούλιο και την Ευρωπαϊκή Τράπεζα Επενδύσεων σχετικά με τη θέσπιση νέου πλαισίου εταιρικής σχέσης με τρίτες χώρες βάσει του ευρωπαϊκού προγράμματος δράσης για τη μετανάστευση COM(2016) 385 final

ΠΟΛΙΤΙΚΕΣ ΣΥΣΤΑΣΕΙΣ

Γενικό ιστορικό

Σύμφωνα με την Ύπατη Αρμοστεία των Ηνωμένων Εθνών για τους Πρόσφυγες (UNHCR — Office of the United Nations High Commissioner for Refugees), υπάρχουν πάνω από 60 εκατομμύρια πρόσφυγες και εκτοπισμένοι παγκοσμίως, το ήμισυ των οποίων προέρχεται από δύο περιοχές: τη Μέση Ανατολή και την Αφρική.

Ο Διεθνής Οργανισμός Μετανάστευσης εκτιμά ότι πάνω από 1,2 εκατομμύρια μετανάστες έφτασαν στην Ευρώπη διά θαλάσσης το 2015 και σχεδόν 35 000 άτομα από την ξηρά. Το 2014 ο αριθμός των αφίξεων από την ξηρά και τη θάλασσα έφτανε τις 280 000. Οι αριθμοί αυτοί δεν περιλαμβάνουν όσους εισήλθαν κρυφά στην Ευρώπη.

Παρότι η συμφωνία της ΕΕ με την Τουρκία μείωσε σημαντικά τον αριθμό των αφίξεων με βάρκες από την Τουρκία, η ροή από τη βόρεια ακτή της Αφρικής αυξήθηκε εκ νέου. Η δημοκρατία του Νίγηρα στη Δυτική Αφρική αποτελεί τον κύριο κόμβο για τους μετανάστες από τη Δυτική και την Κεντρική Αφρική: τον Μάιο του 2016, εκτιμάται ότι πάνω από 16 000 άτομα την εβδομάδα διασχίζουν τον Νίγηρα πηγαίνοντας προς τον βορρά. Σύμφωνα με εκτιμήσεις, χιλιάδες μετανάστες βρίσκονται στη Λιβύη και αναζητούν τρόπους εισόδου στην ΕΕ.

Η Επιτροπή των Περιφερειών υποστηρίζει ανέκαθεν σθεναρά την υιοθέτηση μιας ολιστικής προσέγγισης της μετανάστευσης, που θα επιτρέπει την πιο αποκεντρωμένη και αποδοτική διαχείριση των μεταναστευτικών ροών. Η ΕτΠ είναι πλήρως προσηλωμένη στην Ατζέντα του 2030 για τη βιώσιμη ανάπτυξη, στην οποία αναγνωρίζεται ότι η διεθνής μετανάστευση αποτελεί πολυδιάστατη πραγματικότητα με ιδιαίτερη σημασία για την ανάπτυξη των χωρών προέλευσης, διέλευσης και προορισμού, η οποία απαιτεί συνεκτικές και ολοκληρωμένες απαντήσεις.

Η ΕτΠ δεσμεύεται επίσης να υλοποιήσει τις υποχρεώσεις που πηγάζουν από τους τέσσερις πυλώνες της διαχείρισης της μετανάστευσης σύμφωνα με το Ευρωπαϊκό Πρόγραμμα Δράσης για τη Μετανάστευση που θεσπίστηκε το 2015: μείωση των κινήτρων για παράτυπη μετανάστευση, βελτίωση της διαχείρισης των συνόρων και της ασφάλειας των εξωτερικών συνόρων της ΕΕ, συμπεριλαμβανομένων προσπαθειών για την πρόληψη ναυαγίων που σχετίζονται με μετανάστες, υλοποίηση ισχυρής κοινής πολιτικής ασύλου και θέσπιση νέας πολιτικής για τη νόμιμη μετανάστευση.

Η ΕτΠ έχει επισημάνει ότι τα βαθύτερα αίτια της παράτυπης μετανάστευσης, που περιλαμβάνουν οικονομικά ή κοινωνικά αίτια, πρέπει να αντιμετωπίζονται από την ΕΕ στην πηγή τους.

Η ΕτΠ στηρίζει την περιφερειακή και την τοπική συνεργασία για την εξασφάλιση ασφαλούς, ελεγχόμενης και νόμιμης μετανάστευσης, με πλήρη σεβασμό των ανθρωπίνων δικαιωμάτων και ανθρώπινη μεταχείριση των μεταναστών ανεξάρτητα από το καθεστώς μετανάστη, πρόσφυγα ή εκτοπισμένου που διαθέτουν, όπως τονίζεται στην Ατζέντα του 2030 για τη βιώσιμη ανάπτυξη.

Η ΕΥΡΩΠΑΪΚΗ ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ

1. επικροτεί την ανακοίνωση «σχετικά με τη θέσπιση νέου πλαισίου εταιρικής σχέσης», καθώς υπογραμμίζει την πολύπλοκη φύση του μεταναστευτικού προβλήματος και την ανάγκη να αντιμετωπιστεί σε διαφορετικά επίπεδα. Υπενθυμίζει ότι το άσυλο αποτελεί θεμελιώδες ανθρώπινο δικαίωμα κατοχυρωμένο από το διεθνές δίκαιο και από διεθνείς υποχρεώσεις που δεσμεύουν όλα τα κράτη μέλη. Ζητεί να δημιουργηθούν από την ΕΕ και τα κράτη-μέλη ασφαλείς και νόμιμες οδοί για τους πρόσφυγες, όπως ανθρωπιστικοί διάδρομοι, θεωρήσεις για ανθρωπιστικούς λόγους και ενίσχυση της επανένωσης οικογενειών. Τα κράτη μέλη θα πρέπει να εξετάσουν τη δυνατότητα υποβολής αιτήσεων για άσυλο στις πρεσβείες και τα προξενικά γραφεία τους·

2. αναγνωρίζει ότι η ανακοίνωση προβλέπει μια καινοτόμο προσέγγιση, η οποία βασίζεται πρωτίστως στη συνεργασία με τρίτες χώρες, λαμβανομένων υπόψη τόσο των συμφερόντων της ΕΕ όσο και αυτών των χωρών εταίρων, για την εξασφάλιση καλύτερης διαχείρισης της μετανάστευσης·

3. υποστηρίζει και αναγνωρίζει την ανάγκη η ΕΕ να ομιλεί με μία φωνή, με τη συμμετοχή όλων των ενδιαφερόμενων φορέων και θεσμικών οργάνων. Οι τοπικές και οι περιφερειακές αρχές μπορούν και πρέπει να διαδραματίζουν ρόλο στην κοινή προσπάθεια με την ΕΕ και το εθνικό επίπεδο, καθώς και με τις τρίτες χώρες, για την υλοποίηση ολοκληρωμένων εταιρικών σχέσεων (συμφώνων) για τη μετανάστευση, ιδίως δε στις περιφέρειες και τους δήμους όπου υπάρχει σημαντικός μεταναστευτικός πληθυσμός προερχόμενος από τις χώρες που καλύπτονται από το πλαίσιο εταιρικής σχέσης·

4. συμφωνεί ότι πρέπει να γίνουν πολλά ακόμα, καθώς η ΕΕ εξακολουθεί να αντιμετωπίζει ανθρωπιστική κρίση. Τρίτες χώρες και εταίροι της ΕΕ φιλοξενούν εκατομμύρια πρόσφυγες, πολλοί εκ των οποίων είναι ασυνόδευτοι ανήλικοι, που υποχρεώθηκαν να εγκαταλείψουν τον τόπο τους, καθώς και πολυάριθμους οικονομικούς μετανάστες που φιλοδοξούν να εισέλθουν στην Ευρώπη. Σε αυτό το πλαίσιο, η διεθνής συνεργασία μεταξύ της ΕΕ και τρίτων χωρών πρέπει να λάβει μια νέα διάσταση και να θεσπιστούν επιπρόσθετα μέσα, προσαρμοσμένα ώστε να ανταποκρίνονται στις πρόσφατες και τις μελλοντικές μεταναστευτικές προκλήσεις·

5. καλεί την Επιτροπή να ενθαρρύνει όλους τους φορείς —κράτη μέλη, όργανα της ΕΕ και βασικές τρίτες χώρες— να συνεργαστούν σε σύμπραξη προκειμένου να μπει τάξη στις μεταναστευτικές ροές και να αποτραπούν επικίνδυνα θαλάσσια ταξίδια από αιτούντες άσυλο και οικονομικούς μετανάστες χωρίς επίσημα έγγραφα, στα χέρια παράνομων διακινητών ή δουλεμπόρων. Ταυτόχρονα, η ΕτΠ γνωρίζει ότι απαιτούνται επείγουσες δράσεις για την αντιμετώπιση και την εξάλειψη των γενεσιουργών αιτίων της παράτυπης μετανάστευσης και της αναγκαστικής εκτόπισης στις χώρες προέλευσης. Η διεθνής, εθνική, περιφερειακή και τοπική συνεργασία είναι καθοριστικής σημασίας για την πραγμάτωση μιας κοινής ευρωπαϊκής μεταναστευτικής πολιτικής, σύμφωνα με το ευρωπαϊκό πρόγραμμα δράσης για τη μετανάστευση·

6. αναγνωρίζει ότι η μεταναστευτική και η αναπτυξιακή πολιτική συνδέονται στενά. Αυτός ο σύνδεσμος αποτέλεσε βασικό μέρος των συζητήσεων γύρω από την αναπτυξιακή ατζέντα του ΟΗΕ μετά το 2015, η οποία αποφασίστηκε τον Σεπτέμβριο του 2015 στη Νέα Υόρκη. Η αποτελεσματική και ανθρώπινη διαχείριση της μετανάστευσης πρέπει να θεωρείται καθοριστικής σημασίας για την επιτυχημένη εφαρμογή της προγράμματος δράσης. Η ΕτΠ γνωρίζει καλά τα οφέλη και τις ευκαιρίες που δημιουργεί η ασφαλής, ελεγχόμενη και νόμιμη μετανάστευση για τους μετανάστες, τις χώρες προέλευσης, διέλευσης και προορισμού. Επιπλέον, επισημαίνει τη σημασία της ενεργού συμμετοχής των μεταναστών στην ανάπτυξη των χωρών προέλευσής τους. Γνωρίζει επίσης τις επιπτώσεις της παράτυπης μετανάστευσης στους μετανάστες και την υποχρέωση των χωρών προέλευσης να παραλαμβάνουν τους υπηκόους τους με διαδικασίες επανεισδοχής και επιστροφής, σύμφωνα με την οδηγία της ΕΕ για τις επιστροφές και με τα διεθνή μέσα·

7. επαναλαμβάνει τη στήριξή της στο ευρωπαϊκό πρόγραμμα δράσης για τη μετανάστευση που παρουσιάστηκε το 2015, και το οποίο επισημαίνει τις διάφορες ενέργειες που πρέπει να πραγματοποιηθούν παράλληλα για την αντιμετώπιση τόσο των εξωτερικών όσο και των εσωτερικών πτυχών της τρέχουσας μεταναστευτικής πρόκλησης. Το εξωτερικό πρόγραμμα δράσης επικεντρώνεται σε εταιρικές σχέσεις με τρίτες χώρες για την επίτευξη πειστικών και εφικτών στόχων για τη μείωση των ατόμων που αναγκάζονται να διαφύγουν, λαμβανομένων υπόψη των γενεσιουργών αιτίων της παράτυπης μετανάστευσης·

8. συμφωνεί ότι εκτός από τα μέτρα που ήδη έχει λάβει η ΕΕ, όπως η Σύνοδος της Βαλέτας, η Δήλωση ΕΕ-Τουρκίας, οι διάλογοι υψηλού επιπέδου για τη μετανάστευση, η αναθεωρημένη Ευρωπαϊκή Πολιτική Γειτονίας και η Σύνοδος Ηγετών των Δυτικών Βαλκανίων, πρέπει να ενισχυθεί περαιτέρω η στρατηγική, μακροπρόθεσμη προσέγγιση της ΕΕ απέναντι σε τρίτες χώρες και να ενισχυθεί η εσωτερική συνοχή και ο συντονισμός με τα κράτη μέλη της ΕΕ. Απαιτείται πιο συντονισμένη, συστηματική και διαρθρωμένη προσέγγιση για τη μεγιστοποίηση των συνεργιών και του μοχλευτικού αποτελέσματος των εσωτερικών και εξωτερικών πολιτικών της Ένωσης. Επίσης, πρέπει να εξασφαλιστεί η άμεση πρόσβαση των τοπικών και περιφερειακών αρχών στα κεφάλαια της Ευρωπαϊκής Πολιτικής Γειτονίας, καθώς και σε άλλα κεφάλαια που αφορούν τον χώρο της Μεσογείου·

9. συμφωνεί ότι, εκτός της μείωσης των δυνατοτήτων παράτυπης μετανάστευσης και παράνομης εισόδου στην ΕΕ, η ΕΕ πρέπει να ενισχύσει συνεπείς, αξιόπιστες και αποτελεσματικές πολιτικές επανεισδοχής και επιστροφής με τις χώρες προέλευσης, με τη συμμετοχή των κοινοτήτων μεταναστών που ζουν στις χώρες της Ένωσης και με σεβασμό των ανθρωπίνων δικαιωμάτων και της αρχής της μη επαναπροώθησης, και λαμβανομένης υπόψη της πραγματικής ικανότητας των χωρών προέλευσης ή διέλευσης να διασφαλίζουν τα δικαιώματα εκείνων των ατόμων που τελούν υπό καθεστώς επανεισδοχής ή επαναπατρισμού·

10. ζητεί, με την επιφύλαξη της διεθνούς υποχρέωσης παροχής προστασίας στους αιτούντες άσυλο και σε όλους τους δικαιούχους άλλων μορφών διεθνούς προστασίας, ανεξαρτήτως του κανονικού ή μη χαρακτήρα της εισόδου τους στην ΕΕ, τη δημιουργία κέντρων πρώτης υποδοχής (hotspots) σε τρίτες χώρες για τα άτομα που ζητούν διεθνή προστασία. Τα εν λόγω κέντρα πρώτης υποδοχής θα πρέπει να είναι εγκατεστημένα σε τρίτες χώρες, να τελούν υπό τη διαχείριση της ΕΕ και διεθνών οργανισμών (Ύπατη Αρμοστεία των Ηνωμένων Εθνών για τους Πρόσφυγες — UNHCR) και να έχουν ως καθήκον την εξέταση του βάσιμου των αιτήσεων ασύλου. Όσον αφορά τα άτομα τα οποία δικαιούνται άσυλο ή διεθνή προστασία, θα πρέπει να εξασφαλίζεται η μεταφορά τους προς τις ευρωπαϊκές χώρες της επιλογής τους με τα συνήθη μεταφορικά μέσα, προκειμένου να αποφεύγονται οι διελεύσεις με τα μη αξιόπλοα σκάφη που χρησιμοποιούν οι διακινητές·

11. συμφωνεί ότι η ΕΕ πρέπει να θεσπίσει νόμιμες οδούς εισόδου στην ΕΕ, είτε προς αναζήτηση διεθνούς προστασίας, είτε προς αναζήτηση επαγγελματικών, εκπαιδευτικών, ερευνητικών ή επενδυτικών ευκαιριών·

12. καλεί την ΕΕ και την Επιτροπή να επιμείνουν στην ανάγκη καλύτερης συνεργασίας μεταξύ των διαφόρων οργάνων και οργανισμών καταπολέμησης των παρανόμων διακινητών και δουλεμπόρων —Frontex, ΝΑΤΟ, EUNAVFORMED, Ευρωπαϊκό Κέντρο κατά της Παράνομης Διακίνησης Μεταναστών στη Ευρωπόλ— και καλύτερης ανταλλαγής πληροφοριών μεταξύ αυτών των οργανισμών και των αρμόδιων υπηρεσιών των κρατών μελών·

13. καλεί την ΕΕ να παρέχει επιπλέον στήριξη σε οργανώσεις όπως ο Διεθνής Οργανισμός Μετανάστευσης (ΔΟΜ), που συνδράμουν τον επαναπατρισμό μεταναστών οι οποίοι φτάνουν στις χώρες διέλευσης και συνειδητοποιούν ότι εξαπατήθηκαν ή απλώς δεν επιθυμούν να συνεχίσουν προς την ΕΕ·

Το πλαίσιο εταιρικής σχέσης — Μια νέα ολοκληρωμένη συνεργασία με τρίτες χώρες για τη μετανάστευση

14. χαιρετίζει τον απώτερο στόχο του πλαισίου εταιρικής σχέσης να αποτελέσει συνεκτική και προσαρμοσμένη δέσμευση στο πλαίσιο της οποίας η Ένωση και τα κράτη μέλη θα λειτουργούν κατά τρόπο συντονισμένο, συγκεντρώνοντας μέσα, εργαλεία και μόχλευση προκειμένου να επιτύχουν ολοκληρωμένες εταιρικές σχέσεις (Σύμφωνα) με τρίτες χώρες για την καλύτερη διαχείριση της μετανάστευσης, με πλήρη σεβασμό των ανθρωπιστικών και των σχετικών με τα ανθρώπινα δικαιώματα υποχρεώσεων όλων των εταίρων·

15. υποστηρίζει πλήρως τον βραχυπρόθεσμο στόχο διάσωσης ζωών στη Μεσόγειο και ζητεί να τεθεί μακροπρόθεσμος στόχος συνεργασίας με τις χώρες εταίρους ώστε να αποφεύγονται τα επικίνδυνα θαλάσσια ταξίδια υπό τον έλεγχο εγκληματικών οργανώσεων. Στηρίζει επίσης τον στόχο να αναπτυχθούν κίνητρα για την επιστροφή και την επανεισδοχή στις χώρες προέλευσης και να εξασφαλιστεί στους μετανάστες και στους πρόσφυγες η δυνατότητα να παραμείνουν ει δυνατόν εγγύτερα στην πατρίδα τους. Κρίνεται σκόπιμο να δίνεται προτεραιότητα στους ευάλωτους αιτούντες, και ιδιαίτερα στους ασυνόδευτους ανήλικους, το βέλτιστο συμφέρον των οποίων θα πρέπει να αποτελεί πρώτιστο μέλημα, σύμφωνα με τις αποφάσεις του Δικαστηρίου της Ευρωπαϊκής Ένωσης. Επί του προκειμένου, ζητά από την Ευρωπαϊκή Επιτροπή να συνεχίσει τις προσπάθειες στο ζήτημα των ασυνόδευτων ανηλίκων μεταναστών, η διαχείριση του οποίου πολύ συχνά εμπίπτει στην αρμοδιότητα των περιφερειών. Ως εκ τούτου, προσβλέπει στη νέα συνολική στρατηγική της Επιτροπής, που θα εφαρμοστεί για να δοθεί συνέχεια στο πρόγραμμα δράσης για τους ασυνόδευτους ανηλίκους (2011-2014), ούτως ώστε να λαμβάνεται υπόψη η κατάσταση των αγνοούμενων ή των ασυνόδευτων παιδιών·

16. επαναλαμβάνει τη δέσμευση της ΕΕ να αντιμετωπίσει τις μακροπρόθεσμες οικονομικές, κοινωνικές και δημογραφικές προκλήσεις και τις ελλείψεις εργατικού δυναμικού στην ΕΕ μέσω στοχευμένων νέων πολιτικών νόμιμης μετανάστευσης, σύμφωνα με το ευρωπαϊκό πρόγραμμα δράσης για τη μετανάστευση και άλλα βασικά μέσα μεταναστευτικής πολιτικής. Τούτο μπορεί να επιτευχθεί και με την ενθάρρυνση των νόμιμων προσδοκιών των μακροχρόνια διαμενόντων να συμμετέχουν και να συμβάλλουν στον δημόσιο και τον πολιτικό βίο. Η μετανάστευση από τρίτες χώρες μπορεί να εξασφαλίσει διατηρήσιμη ανάπτυξη της οικονομίας της ΕΕ και η Ευρώπη χρειάζεται ανθρώπους με προσόντα προκειμένου να εξασφαλίσει την ανταγωνιστικότητά της σε παγκόσμιο επίπεδο. Ταυτόχρονα, οι χώρες εταίροι φοβούνται αυτή τη διαρροή εγκεφάλων. Η κυκλική μετανάστευση θα μπορούσε να αποτελέσει λύση για την αποτροπή του κινδύνου διαρροής εγκεφάλων στις χώρες εταίρους·

17. υπενθυμίζει στο Συμβούλιο ότι η ΕτΠ μπορεί να διευκολύνει τον διάλογο και τη συνεργασία με τις τοπικές και περιφερειακές αρχές στις χώρες προέλευσης και διέλευσης μεταναστών, π.χ. μέσω των υφιστάμενων οργάνων και πλατφορμών (ARLEM, ΔΠΤΑΑΕΣ, Μεικτές Συμβουλευτικές Επιτροπές και Ομάδες Εργασίας). Αυτή η συνεργασία αποτελεί αναγκαία προϋπόθεση για την εφαρμογή των μέτρων πριν την αναχώρηση που προετοιμάζουν τους μετανάστες για τη νόμιμη άφιξή τους στην ΕΕ ή τους πρόσφυγες για τη μετεγκατάστασή τους από τις χώρες εταίρους που τους φιλοξενούν επί του παρόντος (όπως η Τουρκία, ο Λίβανος και η Ιορδανία)·

18. συνιστά τη διευκόλυνση της ανταλλαγής πληροφοριών μεταξύ των τοπικών και των περιφερειακών αρχών της ΕΕ και των χωρών προέλευσης των οικονομικών μεταναστών, η οποία θα μειώσει σημαντικά τα κίνητρα για παράτυπη μετανάστευση. Αυτή η ανταλλαγή πληροφοριών πρέπει να περιλαμβάνει την ευαισθητοποίηση σχετικά με τις συμφωνίες επανεισδοχής, την ενημέρωση όσων επιθυμούν να φτάσουν στην ΕΕ όσον αφορά τις πραγματικές ευκαιρίες απασχόλησης στα κράτη μέλη της ΕΕ και την αποθάρρυνσή τους όσον αφορά παράνομες οδούς μετανάστευσης, την πραγματική κατάσταση όσον αφορά τους κανόνες και τους κανονισμούς σχετικά με τη διεθνή προστασία, οι οποίοι συχνά διαστρεβλώνονται για να εξαπατήσουν τους μετανάστες ώστε να εμπιστευτούν τις τύχες τους στους διακινητές, τις δυνατότητες απασχόλησης, τα διαθέσιμα επιδόματα κοινωνικής πρόνοιας κ.λπ.·

19. συμφωνεί ότι στην αναπτυξιακή πολιτική της ΕΕ πρέπει να συμπεριλαμβάνονται θετικά κίνητρα, που θα επιβραβεύουν τις χώρες που πληρούν τη διεθνή τους υποχρέωση για την επανεισδοχή των υπηκόων τους και αυτές που συνεργάζονται στη διαχείριση της μετανάστευσης από τρίτες χώρες, καθώς και όσες λαμβάνουν πρωτοβουλίες για την κατάλληλη φιλοξενία όσων προσπαθούν να ξεφύγουν από συγκρούσεις και διώξεις·

20. συμφωνεί ότι, για την επιτυχία της νέας προσέγγισης, πρέπει να συνδυαστούν θετικά και αρνητικά κίνητρα όσον αφορά τις χώρες εταίρους. Ταυτόχρονα, πρέπει να επιτευχθεί προσεκτική ισορροπία μεταξύ των κινήτρων για τη διαχείριση της μετανάστευσης και της συνολικής αναπτυξιακής βοήθειας της ΕΕ. Η βοήθεια δεν πρέπει να εξαρτάται πλήρως από την τήρηση των υποχρεώσεων που πηγάζουν από τις συμφωνίες επανεισδοχής με τρίτες χώρες, καθώς αυτό θα θέσει σε κίνδυνο την επίτευξη των στόχων βιώσιμης ανάπτυξης και τις δεσμεύσεις της Συνθήκης της Λισαβόνας για την εξάλειψη της ακραίας φτώχειας και των ανισοτήτων. Η ικανότητα και η προθυμία των χωρών εταίρων να συνεργαστούν με την ΕΕ στη διαχείριση της μετανάστευσης πρέπει να διαχωρίζεται σαφώς, καθώς οι διαφορές είναι ουσιαστικές. Από αυτή την άποψη, η ΕτΠ θεωρεί ότι η χρήση της επίσημης αναπτυξιακής βοήθειας πρέπει να επικεντρωθεί σε έργα στον τομέα της ασφάλειας και της διαχείρισης των συνόρων μόνον όταν αυτά είναι σαφώς ωφέλιμα για τους δικαιούχους. Οι χώρες εταίροι που αδυνατούν να εφαρμόσουν ρυθμίσεις για τη μετανάστευση πρέπει να συνεχίσουν να απολαύουν των χρηματοπιστωτικών και άλλων μέσων που αποσκοπούν στη λειτουργία των συμφώνων της ΕΕ για τη μετανάστευση·

21. καλεί, συνεπώς, την ΕΕ να επιδιώξει να αναπτύξει ρυθμίσεις εταιρικής σχέσης με τρίτους εταίρους που θα αντικατοπτρίζουν πραγματικά τις ανάγκες, τους προβληματισμούς και τις δυνατότητες των τελευταίων, λαμβανομένου υπόψη ότι διαφορετικοί εταίροι βιώνουν διαφορετικές προκλήσεις και συνθήκες·

22. ενθαρρύνει τα κράτη μέλη της ΕΕ με παραδοσιακά στενούς δεσμούς με συγκεκριμένες χώρες (ιστορικούς, πολιτιστικούς, οικονομικούς κ.λπ.) να χρησιμοποιήσουν τους δεσμούς αυτούς για την προώθηση της συνεργασίας με αυτές τις χώρες και μεταξύ αυτών, προκειμένου να διευκολυνθεί η επανεισδοχή και η επανένταξη των επιστρεφόντων·

23. ενθαρρύνει την Ευρωπαϊκή Επιτροπή να οριστικοποιήσει τις νέες προτεραιότητες εταιρικής σχέσης με την Ιορδανία και τον Λίβανο μετά την επανεξέταση της Ευρωπαϊκής Πολιτικής Γειτονίας του 2015 το συντομότερο δυνατό. Ο Λίβανος και η Ιορδανία, από κοινού με την Τουρκία, φιλοξενούν την πλειονότητα των 5 εκατομμυρίων συρίων προσφύγων. Στην Ιορδανία, το ένα ένατο του πληθυσμού είναι πρόσφυγες από τον εμφύλιο της Συρίας —σχεδόν 700 000 άτομα σε σύνολο 6,7 εκατομμυρίων κατοίκων. Στον Λίβανο, οι πρόσφυγες ανέρχονται σε 1,1 εκατομμύρια σε σύνολο 4,6 εκατομμυρίων κατοίκων, ενώ στην Τουρκία ξεπερνούν τα 2,5 εκατομμύρια σε σύνολο 79,5 εκατομμυρίων κατοίκων·

24. εκφράζει τον προβληματισμό της ως προς τη Συμφωνία ΕΕ-Τουρκίας της 18ης Μαρτίου 2016 για τους πρόσφυγες, ιδίως λόγω ορισμένων σοβαρών ζητημάτων ανθρωπίνων δικαιωμάτων αναφορικά με την κράτηση αιτούντων άσυλο σε «hotspots» στα ελληνικά νησιά του Αιγαίου, αλλά και ενόψει της επιστροφής αιτούντων άσυλο στην Τουρκία ως «πρώτη χώρα ασύλου» ή «ασφαλή τρίτη χώρα», καθώς και λόγω ανησυχίας ότι η ίδια η Τουρκία ενδέχεται να επιστρέφει πρόσφυγες στη Συρία. Η ΕτΠ εκφράζει επίσης την ανησυχία της για την αργή ανάπτυξη της ικανότητας του ελληνικού συστήματος ασύλου να διαχειριστεί τη διαδικασία ασύλου στα «hotspots» και για τις καθυστερήσεις στην παροχή στήριξης στην Ελλάδα, τον μέχρι στιγμής χαμηλότατο αριθμό μετεγκαταστάσεων προσφύγων από την Τουρκία και τις καθυστερήσεις στην καταβολή της ενωσιακής χρηματοπιστωτικής στήριξης στις τουρκικές προσπάθειες στήριξης των σύριων προσφύγων·

25. καταγγέλλει τον καθορισμό, χωρίς πραγματικές εγγυήσεις, των δεκαέξι χωρών προτεραιότητας που ορίζονται στην ανακοίνωση για τις νέες συμφωνίες, δεδομένου ότι δεν μπορούν όλες να θεωρούνται «ασφαλείς τρίτες χώρες» ή/και χώρες που διαθέτουν αποδεκτές επιδόσεις όσον αφορά τα ανθρώπινα δικαιώματα. Ακόμα και αν ο κανόνας της «ασφαλούς τρίτης χώρας» δεν ισχύει σε αυτές τις συμφωνίες, το παράδειγμα της Τουρκίας δημιουργεί ανησυχία σχετικά. Η ΕΕ πρέπει να δημιουργήσει μηχανισμούς ελέγχου της υποδοχής στις χώρες αυτές·

26. προσβλέπει στην υιοθέτηση της στρατηγικής ανακοίνωσης για την Τυνησία. Η συνέχιση της ειρηνικής και δημοκρατικής μετεπαναστατικής της μετάβασης προς την οικονομική σταθερότητα και τη σταθερότητα από πλευράς ασφαλείας θα στείλει ιδιαίτερα θετικό μήνυμα στην περιοχή, και πρέπει συνεπώς να υποστηριχθεί από την ΕΕ·

27. υπενθυμίζει ότι η κατάσταση στη Λιβύη απαιτεί ιδιαίτερη προσοχή και στρατηγικά βήματα, και επιδοκιμάζει τη σχετική ανάληψη δράσης που προβλέπεται στην εν λόγω ανακοίνωση. Η ΕτΠ τονίζει τη σημασία της συνεργασίας με τους ΟΤΑ της Λιβύης και καλεί την Επιτροπή να στηρίξει πλήρως τις προσπάθειες της ΕτΠ και της ARLEM για την προώθηση πρωτοβουλιών συνεργασίας μεταξύ ΟΤΑ της ΕΕ και της Λιβύης, που ξεκίνησαν στην τελευταία σύνοδο ολομέλειας της ARLEM στη Λευκωσία (Πρωτοβουλία της Λευκωσίας)·

28. επιδοκιμάζει την έμφαση που δίδεται στη συνεργασία με τις χώρες διέλευσης, οι οποίες συχνά επωμίζονται σημαντικό οικονομικό βάρος, ιδίως σε τοπικό και σε περιφερειακό επίπεδο, φιλοξενώντας αιτούντες άσυλο και παράτυπους μετανάστες. Η Διακήρυξη της Νέας Υόρκης για τους πρόσφυγες και τους μετανάστες του ΟΗΕ, που υιοθετήθηκε τον Σεπτέμβριο του 2016, αναγνωρίζει ότι οι μεγάλες μετακινήσεις προσφύγων και μεταναστών επηρεάζουν δυσανάλογα τις γειτονικές χώρες και τις χώρες διέλευσης και τις φέρνουν στα όρια των δυνατοτήτων τους. Για αυτό, οι τοπικές και οι περιφερειακές αρχές των χωρών διέλευσης θα πρέπει να επωφεληθούν από την ανάπτυξη ικανοτήτων, τη χρηματοπιστωτική στήριξη και την ανταλλαγή πληροφοριών με πρωτοβουλία της ΕΕ. Καλεί την ΕΕ να συμπεριλάβει διευκολύνσεις που στηρίζουν την άμεση συνεργασία μεταξύ ομοτίμων στις τοπικές και τις περιφερειακές αρχές στην ΕΕ και στις χώρες εταίρους, προκειμένου να αυξηθούν οι ικανότητες σχεδιασμού και διοίκησης σε τοπικό και περιφερειακό επίπεδο·

29. συμφωνεί ότι βασικό μέρος κάθε συμφώνου πρέπει να είναι οι κοινές προσπάθειες προκειμένου να λειτουργήσουν αποτελεσματικά οι επιστροφές και η επανεισδοχή απορριφθέντων αιτούντων άσυλο και παράτυπων μεταναστών. Η ΕτΠ αναγνωρίζει ότι οι τοπικές και οι περιφερειακές αρχές των χωρών προέλευσης βρίσκονται στην εμπροσθοφυλακή των μεταναστευτικών πολιτικών με πολλές, ζωτικής σημασίας, αρμοδιότητες, όπως η παροχή πρόσβασης στην αγορά εργασίας, στέγης, εκπαίδευσης και υγειονομικής περίθαλψης, πράγματα που επηρεάζουν άμεσα την ικανότητά τους να επανεντάσσουν επιστρέφοντες εξασφαλίζοντας έτσι κοινωνική συνοχή και βιώσιμες κοινωνίες. Τα καθημερινά ζητήματα της υποδοχής, της ένταξης και της επανένταξης των μεταναστών είναι ιδιαίτερα αισθητά σε τοπικό και σε περιφερειακό επίπεδο. Για αυτό, πρέπει να επιδιωχθεί μέσω συμφώνων η ενίσχυση της αποτελεσματικότητας και της βιωσιμότητας της διαδικασίας επιστροφών και να παρασχεθεί ικανή χρηματοδότηση για τις οικειοθελείς επιστροφές, καθώς και να υποστηριχθούν οι χώρες προέλευσης στην επανένταξη των επιστεφόντων υπηκόων τους·

30. φρονεί ότι η πολυεπίπεδη διακυβέρνηση είναι το καταλληλότερο μέσο για τη δημιουργία του απαραίτητου μείγματος μέτρων και πρωτοβουλιών, προκειμένου να επιτευχθούν τα καλύτερα δυνατά αποτελέσματα για την υποδοχή, την ένταξη και την επανένταξη των μεταναστών·

31. υπενθυμίζει ότι πρέπει να ανταλλάσσονται βέλτιστες πρακτικές μεταξύ των τοπικών και περιφερειακών αρχών στην ΕΕ και σε τρίτες χώρες αναφορικά με όλες τις πτυχές της μετανάστευσης όπως, μεταξύ άλλων, οι πολιτικές ένταξης και επανένταξης, η αντιμετώπιση της παράτυπης μετανάστευσης, η αναγνώριση σημάτων έγκαιρης προειδοποίησης και/ή η έγκαιρη αποτροπή κρίσεων, η καταπολέμηση της παράνομης διακίνησης και εμπορίας ανθρώπων (σύμφωνα με το σχέδιο δράσης της ΕΕ κατά της παράνομης διακίνησης μεταναστών 2015-2020, το Πρωτόκολλο των Ηνωμένων Εθνών κατά της Λαθραίας Μεταφοράς Μεταναστών διά Ξηράς, Αέρος και Θαλάσσης, τη στρατηγική της ΕΕ για την εξάλειψη της εμπορίας ανθρώπων 2012–2016 και το Πρωτόκολλο του Παλέρμο). Η ΕτΠ είναι σε θέση να απευθύνεται στους δήμους και τις περιφέρειες των χωρών εταίρων για τη διευκόλυνση και την ενθάρρυνση της ανταλλαγής καινοτόμων ιδεών και πρακτικών και την προώθηση της αποτελεσματικότερης συμμετοχής των τοπικών και περιφερειακών αρχών στον σχεδιασμό και στην υλοποίηση των πολιτικών μετανάστευσης και ένταξης, σύμφωνα με την πολυεπίπεδη διακυβέρνηση και την αρχή της επικουρικότητας·

32. συμφωνεί ότι η εμπειρογνωσία και οι πόροι των κρατών μελών έχουν ζωτική σημασία για την επίτευξη των συμφώνων και ότι η αποτελεσματικότητα της συνεργασίας εξαρτάται από τα επιτόπια δίκτυα εμπειρογνωμόνων της ΕΕ, συμπεριλαμβανομένων αυτών με γνώση της τοπικής και της περιφερειακής διάστασης της μετανάστευσης. Κατά συνέπεια, η ΕτΠ επιδοκιμάζει τη μετάβαση Ευρωπαίων Αξιωματούχων-Συνδέσμων Μετανάστευσης σε χώρες προέλευσης και διέλευσης προτεραιότητας προκειμένου να συνδράμουν στο συντονισμό της συνεργασίας της ΕΕ κατά της παράνομης διακίνησης μεταναστών και καλεί τα κράτη μέλη να ορίσουν σύντομα τους κατάλληλους εμπειρογνώμονες για αυτή τη θέση·

Οικονομική στήριξη

33. υποστηρίζει τη χρήση των υφιστάμενων χρηματοπιστωτικών μέσων και των υφιστάμενων καταπιστευματικών ταμείων για την επίτευξη των βραχυπρόθεσμων στόχων του συμφώνου, καλεί, ωστόσο, τα κράτη μέλη της ΕΕ να καταβάλουν χωρίς καθυστέρηση τις συνεισφορές τους σε αυτά τα ταμεία προς τούτο·

34. επισημαίνει τη σημασία της αξιοποίησης συνεργιών μεταξύ των υφιστάμενων ταμείων όπως η Διευκόλυνση για τους Πρόσφυγες στην Τουρκία (3 δισεκατ. ευρώ), το Καταπιστευματικό Ταμείο Έκτακτης Ανάγκης της ΕΕ για την Αφρική (1,8 δισεκατ. ευρώ), το Περιφερειακό Καταπιστευματικό Ταμείο της ΕΕ για την Αντιμετώπιση της Συριακής Κρίσης (1 δισεκατ. ευρώ) καθώς και άλλων χρηματοπιστωτικών μέσων που θα μπορούσαν δυνητικά να παρέχουν μέχρι και 8 δισεκατ. ευρώ την περίοδο 2016-2020 για την υλοποίηση των συμφώνων. Πρέπει επίσης να διερευνηθούν δυνητικές συνεργίες με τα διαρθρωτικά ταμεία·

35. επιδοκιμάζει την πρόταση της Επιτροπής για ένα φιλόδοξο εξωτερικό επενδυτικό σχέδιο που θα αντιμετωπίζει τα γενεσιουργά αίτια της παράτυπης μετανάστευσης και θα στηρίζει τις χώρες εταίρους στη διαχείριση των επιπτώσεών της στην Αφρική και στις χώρες της γειτονίας της ΕΕ, συμβάλλοντας ταυτόχρονα στην επίτευξη άλλων αναπτυξιακών στόχων του ΟΗΕ και καλεί την Επιτροπή να αναπτύξει το εν λόγω εργαλείο το συντομότερο δυνατό, σε στενό διάλογο με τα κράτη μέλη της ΕΕ και τους διεθνείς εταίρους·

36. επιδοκιμάζει το προτεινόμενο εξωτερικό επενδυτικό σχέδιο για την Αφρική και τις χώρες της γειτονίας της ΕΕ που αποσκοπεί στην κινητοποίηση επενδύσεων (μέσω βελτιωμένου επιχειρηματικού περιβάλλοντος, ενιαίου σημείου εισόδου για αιτήσεις χρηματοδότησης επενδύσεων και χρηματοδότησης του ιδιωτικού τομέα) και την τόνωση της δημιουργίας απασχόλησης στις χώρες εταίρους·

37. επιδοκιμάζει την εντατικοποίηση της τεχνικής βοήθειας και της στήριξης της ΕΕ στις οικονομικές και διαρθρωτικές μεταρρυθμίσεις για τη βελτίωση του επιχειρηματικού περιβάλλοντος. Η ΕτΠ ζητεί, ειδικότερα, η προτεινόμενη τεχνική βοήθεια να περιλαμβάνει τις τοπικές αρχές και επιχειρήσεις και να τις στηρίζει στην ανάπτυξη μεγαλύτερου αριθμού τραπεζικά χρηματοδοτήσιμων έργων που θα βελτιώσουν το γενικότερο επιχειρηματικό περιβάλλον, καθώς και στην προβολή τους στη διεθνή επενδυτική κοινότητα·

38. είναι πεπεισμένη όσον αφορά τον βραχυπρόθεσμο και τον μακροπρόθεσμο αντίκτυπο του προτεινόμενου επενδυτικού σχεδίου αναφορικά με τη βελτίωση της βιώσιμης ανάπτυξης των χωρών εταίρων της ΕΕ που αποτελούν μείζονες χώρες προέλευσης μεταναστών ή διέλευσης αιτούντων άσυλο και παράτυπων μεταναστών. Κατά συνέπεια, το προτεινόμενο σχέδιο θα αντιμετωπίζει άμεσα τα γενεσιουργά αίτια της παράτυπης μετανάστευσης, και θα συμβάλλει στη μείωση των κινήτρων καταφυγής σε αυτήν·

39. αναγνωρίζει τη σημασία της συμβολής της ΕΕ, των κρατών μελών, των τρίτων χωρών, των Διεθνών χρηματοπιστωτικών οργανισμών, των ευρωπαϊκών διμερών αναπτυξιακών οργανισμών και του ιδιωτικού τομέα σε αυτό το σχέδιο επενδύσεων. Επιδοκιμάζει δε την πρωτοβουλία της Επιτροπής σχετικά με την παρουσίαση φιλόδοξου εξωτερικού επενδυτικού σχεδίου, το οποίο φιλοδοξεί να κινητοποιήσει 62 δισεκατ. ευρώ για τη συμβολή στην επίτευξη των αναπτυξιακών στόχων του ΟΗΕ και άρα την αντιμετώπιση των γενεσιουργών αιτίων της παράτυπης μετανάστευσης·

40. ζητεί, σε αυτό το πλαίσιο, η πρωτοβουλία της Επιτροπής να υλοποιηθεί με την υπογραφή συγκεκριμένης συμφωνίας με τα κράτη μέλη και τους άλλους διεθνείς εταίρους, ώστε να δεσμευτούν να καταβάλλουν με τη σειρά τους το ισοδύναμο των συνολικών συνεισφορών της ΕΕ, όπως κίνητρα για πρόσθετες δημόσιες και ιδιωτικές επενδύσεις·

41. επιδοκιμάζει το σχέδιο που παρουσιάστηκε τον Σεπτέμβριο και βασίζεται σε τρεις πυλώνες: στην κινητοποίηση των ιδιωτικών επενδύσεων, στην ενίσχυση της τεχνικής συνδρομής και στη βελτίωση του γενικού επιχειρηματικού περιβάλλοντος· εκφράζει τη λύπη της διότι στην ανακοίνωση δεν γίνεται αναφορά στις τοπικές και τις περιφερειακές αρχές και τονίζει τη σημασία της παροχής βοήθειας και πόρων στις τοπικές και τις περιφερειακές αρχές. Στον δεύτερο πυλώνα πρέπει επίσης να συμμετέχουν σαφώς οι οργανισμοί τοπικής αυτοδιοίκησης (ΟΤΑ) και η ΕτΠ πρέπει να αποτελεί εταίρο στην υλοποίησή του. Ο Άτλας Αποκεντρωμένης Συνεργασίας της ΕτΠ μπορεί να φανεί χρήσιμος για τον εντοπισμό έργων που χρήζουν χρηματοδότησης και δυνητικών εταίρων συνεργασίας. Η ΕτΠ ζητεί την εκπροσώπηση των τοπικών και των περιφερειακών αρχών στη δομή διακυβέρνησης του εξωτερικού επενδυτικού σχεδίου·

42. καλεί συνεπώς την Επιτροπή να συμπεριλάβει την ΕτΠ στον σχεδιασμό του προγράμματος, ως φωνή των τοπικών και περιφερειακών αρχών στην ΕΕ, πολλές εκ των οποίων διαθέτουν εκτεταμένη εμπειρία αναπτυξιακής συνεργασίας·

43. καλεί την Επιτροπή να εξερευνήσει τρόπους συμμετοχής διαφορετικών ομάδων της διασποράς στα κράτη μέλη της ΕΕ ως εταίρων στη χρηματοδότηση επενδύσεων στις χώρες προέλευσής τους. Το 2013, οι μετανάστες από τις αναπτυσσόμενες χώρες έστειλαν στις πατρίδες τους πάνω από 400 δισεκατ. ευρώ. Αυτά τα εμβάσματα τείνουν να είναι πιο σταθερά από ό,τι άλλες ροές ιδιωτικού κεφαλαίου, έχοντας μειωθεί κατά μόλις 5 % κατά τη διάρκεια της πρόσφατης παγκόσμιας χρηματοπιστωτικής κρίσης και έχοντας επανέλθει ταχύτατα στα προ κρίσης επίπεδα. Καλό παράδειγμα του δυναμικού των εμβασμάτων είναι το γεγονός ότι το 2013 τα εμβάσματα της διασποράς προς τη Σενεγάλη έφταναν το 10 % του ΑΕγχΠ της·

Ρόλος των τοπικών και των περιφερειακών αρχών στην παροχή ενημέρωσης

44. επαναλαμβάνει ότι οι ΟΤΑ τόσο της ΕΕ όσο και των τρίτων χωρών μπορούν και πρέπει να έχουν ρόλο στην κοινή προσπάθεια με την ΕΕ και το εθνικό επίπεδο, καθώς και με τις τρίτες χώρες, για την υλοποίηση εταιρικών σχέσεων για τη μετανάστευση. Ειδικότερα, οι ΟΤΑ επιτελούν ζωτικό ρόλο στην ευαισθητοποίηση και την απαραίτητη ενημέρωση των πολιτών στις χώρες προέλευσης, διέλευσης και προορισμού·

45. επισημαίνει ότι οι δυνητικοί μετανάστες πρέπει να έχουν επίγνωση των κινδύνων που αντιμετωπίζουν κατά την προσπάθεια παράτυπης εισόδου στην ΕΕ. Πρέπει επίσης να ενημερώνονται για τις συνθήκες και τις δομές στις χώρες προορισμού, συμπεριλαμβανομένης της πληροφόρησης σχετικά με την αγορά εργασίας, την πρόσβαση σε δράσεις κατάρτισης και μαθήματα γλωσσών και τις προϋποθέσεις οικογενειακής επανένωσης. Οι δυνητικοί μετανάστες πρέπει να έχουν επίγνωση των πολιτιστικών διαφορών μεταξύ της χώρας προέλευσης και της χώρας προορισμού τους, και να προειδοποιούνται για απαράδεκτες συμπεριφορές και πρακτικές·

46. φρονεί ότι τα άτομα και οι επιχειρήσεις στις χώρες προορισμού πρέπει να ενημερώνονται για τα οφέλη της μετανάστευσης και να έχουν επαρκή κατάρτιση προκειμένου να συνδράμουν στην ένταξη των μεταναστών. Αυτή η ενημέρωση μπορεί να επιτευχθεί καλύτερα σε τοπικό και περιφερειακό επίπεδο, όπου οι αρχές βρίσκονται εγγύτερα στους πολίτες. Οι ενδεδειγμένες πολιτικές νόμιμης μετανάστευσης και μακροπρόθεσμης ένταξης σε τοπικό και σε περιφερειακό επίπεδο αποτελούν μέσα καταπολέμησης των φαινομένων ρατσισμού και ξενοφοβίας·

47. υπενθυμίζει ότι, παρότι το προτεινόμενο πλαίσιο εταιρικής σχέσης αναφέρει στην εισαγωγή του την ανάγκη ενίσχυσης της ανάπτυξης ικανοτήτων σε τοπικό επίπεδο μέσω της αναπτυξιακής πολιτικής και της πολιτικής γειτονίας, δεν επεκτείνεται σε συγκεκριμένα μέτρα για την κάλυψη αυτής της ανάγκης. Η ΕτΠ μπορεί και πρέπει να αποτελεί εταίρο στις προσπάθειες ανάπτυξης τοπικών και περιφερειακών ικανοτήτων στις χώρες εταίρους·

48. υπογραμμίζει την ανάγκη επενδύσεων στις τοπικές ικανότητες και σε δράσεις των τοπικών και περιφερειακών αρχών των χωρών εταίρων. Οι τοπικές αρχές πρέπει να καταστούν εταίροι σε όλους τους πυλώνες του εξωτερικού επενδυτικού σχεδίου. Η ΕτΠ υποστηρίζει επίσης την πρόταση του δικτύου PLATFORMA για μια συνεργασία μεταξύ δήμων της ΕΕ και δήμων της χώρας προέλευσης ως ζωτικής σημασίας μέσο για την υλοποίηση της νέας προσέγγισης για την οικοδόμηση δεξιοτήτων και την ανταλλαγή τεχνικής εμπειρογνωμοσύνης στην τοπική διαχείριση της μετανάστευσης· συνεπώς, πιστεύει ότι το εξωτερικό επενδυτικό σχέδιο πρέπει να χρηματοδοτεί τη συνεργασία μεταξύ πόλεων και μεταξύ περιφερειών·

49. τονίζει ότι η συνεργασία μεταξύ της ΕΕ, των κρατών μελών, των τοπικών και των περιφερειακών αρχών της ΕΕ και των ΟΤΑ στις χώρες προέλευσης και διέλευσης μεταναστών μπορεί να συμβάλει στην αποτελεσματικότερη διαχείριση της μετανάστευσης, προς όφελος όλων των μερών. Προς τούτο η ΕΕ και τα ΚΜ πρέπει να στηρίξουν τους ΟΤΑ τόσο οικονομικά όσο και πολιτικά.